Marcinkonių geležinkelio stotis

Marcinkonių geležinkelio stotis – geležinkelio stotis Marcinkonyse, paskutinė Vilniaus–Marcinkonių geležinkelio stotis. Važiuoja traukiniai Vilnius–Marcinkonys. Geležinkelis Darželių stotelės kryptimi (link Baltarusijos) uždarytas.

Stoties kompleksas – kultūros paveldo objektas (unikalus Nr. ). Dalis stoties patalpų naudojamos kaip meno galerija.

Istorija 

1857–1864 m. pro Marcinkonis nutiesta Sankt Peterburgo–Varšuvos geležinkelio dalis Vilniaus–Gardino geležinkelis, kaime įrengta geležinkelio stotis. 1861 m. kaime pastatyti keleivių namai, vandens bokštas su pastatu vandens pompai ir butu mechanikui, įrengti peronas ir krovinių platforma. Tais pačiais metais geležinkelio stotis pažymėta Vilniaus gubernijos žemėlapyje. 1862 m. gruodžio 15 m. atidaryta stotis, priskirta IV klasei. Marcinkonių stotis buvo tarp Pariečės GS ir Varėnos GS stočių. Pirmasis stoties viršininkas – Fiodoras Riabovas. Kiti pirmieji stoties darbuotojai buvo rusai ir baltarusiai, kadangi Lietuvoje trūko specialistų.

Vilniaus–Gardino geležinkelis naudotas keleiviniam transportui, Marcinkonyse buvo pakraunami arba iškraunami grūdai, valgomoji druska, akmens anglis, malkos ir mediena. 1911 m. eismo tvarkaraštis nurodo, jog Marcinkonių stotyje stodavo ir pašto traukinys. 1916 m. nuo Marcinkonių iki Katros nutiestas Prancūzkelis – siaurasis geležinkelis, skirtas gabenti keleivius iš kaimų bei medieną iš atokesnių kirtaviečių. Geležinkelis pastarajai paskirčiai naudotas iki 1974 m., kuomet buvo išardytas.

2004 m. gruodį nutraukus traukinių eismą atkarpoje Marcinkonys–valstybės siena ir išardžius dalį bėgių, Marcinkonys tapo paskutine linijos Vilnius–Gardinas stotimi. 2012 m. gruodžio 20 d. buvo minimas geležinkelio stoties 150-metis, šia proga stoties viršininkės Birutės Jezukevičienės iniciatyva buvo sukurta ekspozicija apie geležinkelio istoriją Marcinkonyse.

Šaltiniai 

Marcinkonys
Varėnos rajono savivaldybės geležinkelio stotys
Lietuvos kultūros vertybės: geležinkelio stotys